b'\n_START_ARTICLE_\nKaman sellu- ja paperitehdas\n_START_PARAGRAPH_\nKaman sellu- ja paperitehdas (ven. OAO Tselljulozno-buma\xc5\xbenyi kombinat "Kama", ent. Kamski tselljulozno-buma\xc5\xbenyi kombinat) on Permin aluepiirin Krasnokamskissa sijaitseva tuotantolaitos, joka kuuluu nykyisin suurelle mets\xc3\xa4teollisuuden Investlesprom-holdingyhti\xc3\xb6lle. Tehdas on ensimm\xc3\xa4isen\xc3\xa4 Ven\xc3\xa4j\xc3\xa4ll\xc3\xa4 aloittamassa aikakauslehtipaperina k\xc3\xa4ytett\xc3\xa4v\xc3\xa4n p\xc3\xa4\xc3\xa4llystetyn kevytpaperin tuotannon. Suomalainen Vaahto Group sai teht\xc3\xa4v\xc3\xa4kseen tehtaan paperikoneiden uudistamisen vuonna 2008. Kev\xc3\xa4\xc3\xa4ll\xc3\xa4 2011 tuotantolinjan k\xc3\xa4ynnist\xc3\xa4minen oli lykk\xc3\xa4\xc3\xa4ntynyt ep\xc3\xa4luotettavien laitetoimittajien takia._NEWLINE_Kaman sellu- ja paperitehdas oli suurimpia ja tunnetuimpia Neuvostoliiton paperitehtaita. Tehtaan perustaminen kuului Neuvostoliiton ensimm\xc3\xa4iseen viisivuotissuunnitelmaan ja se aloitti toimintansa 1936. Neuvostoliiton hajottua tehdasta ei yksityistetty, vaan se pysyi valtion omistuksessa olevana, mutta silti itsen\xc3\xa4isest\xc3\xa4 toimivana yhti\xc3\xb6n\xc3\xa4. Sittemmin se ajautui konkurssiin. Tehtaalla oli kolme kapeaa sanomalehtipaperikonetta, ja se sai Madridissa laatupalkinnon vuonna 1995.'